V: Haa, mäletan, kui ma olin pisike plika, töötati välja selline asi nagu kaasaskantav telefon. Analoogsed riistapuud on praegu ka olemas, aga tollal toimisid nad teisel põhimõttel. Kõik kohad olid täis antenne. Viga oli selles, et kui sinu pea jäi sinu telefoniantenni ja sellise suure sõlmantenni vahelisele sirgele, käisid uskumatult intensiivsed lained läbi su aju. Tõsi, oli võimalik elada oma kümme aastat iga päev telefoni kasutades, kui sul oli piisavalt kõva pea. Aga kui paljud ikkagi kõngesid selle kätte, ja kui paljud jäid debiilseks! Nüüd on õnneks juba aastaid telepaatia kooliprogrammis sees, saab normaalselt suhelda.  Teine huvitav möödapanek oli selle sajandi keskel, kui katsetati  teleportatsiooni. Hiirtega oli elementaarosakesteks lahutamine ja kuskil kaugel uuesti täpselt sama hiire kokkupanemine päris hästi õnnestunud. Loodeti enneolematut sensatsiooni, kui inimesega katsetama hakati. Inimese kere ilmuski sada meetrit eemal lagedale, kuid kahjuks selgus, et hing oli maha jäänud. Kujutad ette, veel 50 aastat tagasi ei teadnud teadlased, et inimese põhikomponent on hing, mis koosneb pliironitest ja klautronitest. Õigupoolest nad keeldusid seda uskumast - vanasti oli laialt levinud religioon, mille  nimi oli ateism. Ateism keelas uskumast tänapäeva inimese jaoks täiesti endastmõistetavaid nähtusi, nagu näiteks paralleelseid maailmu, inimesest kõrgemal tasemel olevaid olendeid, nagu jumalaid ja siukesi, ning samuti ka hinge olemasolu. No vot ja nad ei osanudki pliironeid teleporteerida ning see vaene katsejänes jäi ilma hingeta.